John Calvin Coolidge, Jr. (4. juli 1872 - 5. januar 1933) var USA's 30. præsident og sad på posten i perioden 1923-1929. Han var uddannet jurist og oprindeligt fra Vermont, men hans politiske karriere hos republikanerne foregik mest i Massachusetts, hvor han endte som guvernør. Han blev derpå valgt som vicepræsident ved præsidentvalget i 1920, hvor Warren G. Harding blev præsident. Da Harding døde i 1923, overtog Coolidge posten som præsident, og ved præsidentvalget i 1924 genvandt han embedet. 
Som præsident lykkedes det Coolidge at genskabe tilliden til præsidentembedet, der med hans forgængere havde oplevet flere skandaler. Midlet hertil var at antage en tilbageholdende rolle, der bragte mindelser om flere præsidenter fra det 19. århundrede. Coolidges popularitet var ved hans afgang fortsat ganske pæn, mens hans laissez-faireregering senere har givet ham et mere tvetydigt renommé. Tilhængere roser det beskedne antal ministre i hans regering, mens modstandere anklager ham for med sin passive økonomiske politik at have været medskyldig i depressionen i 1930'erne. ("Læs mere..")
